**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.03.2019, ora 08.00 – 29.03.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.03.2019, ora 7.00**

**RÂURI**

**Debitele au fost,** **în general, staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Siret (exceptând Bârladul) și bazinele superioare ale Jiului și Oltului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari pe râurile din bazinele hidrografice: Vişeu, Someșul Mare, Arieș, Cibin, Prahova, Suceava, Moldova, Bistrița și Buzău, în bazinele superioare ale Mureșului, Târnavelor, Jiului, Oltului, Trotușului, Putnei, pe cursul Jiului și pe cursul mijlociu al Mureșului și mai mici (sub 30% din normalele lunare) pe râurile din bazinele Vedea, Bârlad, pe afluenții Prutului și izolat în bazinul inferior al Argeșului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, staţionare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Siret (exceptând Bârladul), bazinele superioare ale Jiului, Argeșului, Ialomiței și bazinul superior și mijlociu al Oltului, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 28-29.03.2019 **a fost în scădere, având valoarea de 6100 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere pe sectoarele Gruia – Calafat și Oltenița – Tulcea și în creștere pe sectorul Bechet – Giurgiu.

**Debitul la intrarea în ţară** (secţiunea Baziaş) **va fi în scădere (5900 m3/s).**

În aval de Porţile de Fier debitele vor fi în general în scădere pe sectoarele Gruia – Calafat și Cernavodă – Tulcea si staționare pe sectorul Bechet –Călăraşi.

**2.** **Situaţia meteorologică în intervalul 28.03.2019, ora 08.00 –29.03.2019, ora 06.00**

**În ţară,** vremea a fost în general frumoasă, dar rece dimineața, în timp ce în orele amiezii valorile termice înregistrate s-au situat în jurul celor climatologic specifice datei. În regiunile nordice și estice au fost înnorări și temporar a plouat slab pe arii restrânse, iar la munte, cu precădere în zona înaltă a Carpaților Orientali, a nins. În restul zonelor cerul a fost mai mult senin în cea mai mare parte a intervalului. Vântul a suflat slab și moderat, cu unele intensificări la munte, în special la altitudini mari, iar pe parcursul zilei trecător și în nordul Moldovei. La ora 20 mai era strat de zăpadă doar la munte unde măsura, pe platformele stațiilor meteorologice, până la 228 cm în Masivul Făgăraș (Bâlea Lac). Temperaturile maxime s-au încadrat între 8 grade la Sulina și Darabani și 16 grade la Băile Herculane, Calafat, Jimbolia și Moldova Nouă, iar la ora 06.00, erau temperaturi cuprinse între -5 grade la Bozovici, Baraolt, Miercurea Ciuc și Târgu Logrești și 6 grade la București, Constanța-dig, Buzău, Constanța, Urziceni și Gura Portiței. Noaptea, pe arii restrânse în centru, vest și sud s-a produs brumă.

**La Bucureşti,** vremea a fost predominant frumoasă și rece dimineața, însă în orele amiezii valorile de temperatură s-au apropiat de cele climatologic specifice datei. Cerul, mai mult senin ziua, a prezentat înnorări noaptea, iar vântul a suflat slab până la moderat. Temperatura maximă a fost de 13 grade la Afumați și 14 grade la Băneasa și Filaret, iar la ora 06.00 se înregistrau 6 grade la toate stațiile meteorologice. În zona preorășenească, în primele ore ale nopții s-a format brumă.

**3. Prognoza meteorologică în intervalul 29.03.2019, ora 08.00 –30.03.2019, ora 8.00**

**În ţară,** valorile termice diurne se vor situa în jurul celor specifice datei în vest, sud-vest și în centru, în timp ce în restul zonelor vor fi ușor mai coborâte decât acestea. Cerul va fi variabil, cu înnorări în estul și sud-estul țării, unde doar cu totul izolat va ploua slab, iar la munte, trecător va fulgui. Vântul va sufla slab și moderat, cu unele intensificări în zona montană înaltă, iar pe parcursul zilei și în sud-estul teritoriului, dar la cote mai reduse. Temperaturile maxime vor fi cuprinse între 7 și 18 grade, iar cele minime se vor situa, în general, între -6 și 4 grade. Noaptea, pe arii restrânse, se va produce brumă.

**La Bucureşti,** vremea va fi ușor mai rece decât în mod normal. Cerul va fi temporar noros, iar vântul va sufla în general moderat ziua, apoi se va diminua semnificativ în intensitate. Temperatura maximă va fi de 11...12 grade, iar cea minimă se va situa în jurul valorii de 1 grad. Noaptea vor fi condiții de brumă.

**4. Buletin nivometeorologic emis pentru perioada 28-29.03.2019**

În intervalul 27-28.03.2019 vremea a fost în general frumoasă, cu valori termice ușor mai scăzute decât normalul perioadei. Cerul a fost variabil, cu unele înnorări temporare la începutul intevalului, devenind apoi mult senin. Vântul a suflat moderat, predominant din sector nord-vestic, cu rafale ce au atins viteze maxime de 70-80 km/h pe creste, transportând zăpada. Stratul de zăpadă a scăzut pe alocuri cu 1-5 cm.

**Grosimea stratului de zăpadă în data de 28.03.2019, ora 14:00**

Carpații Meridionali: 230 cm la Bâlea-Lac, 134 cm la Vf. Țarcu, 127 cm la Vf. Omu, 42 cm la Păltiniș, 25 cm la Sinaia, 20 cm la Parâng, 21 cm la Cuntu, 4 cm la Predeal, 1 cm la Fundata;

Carpații Orientali: 99 cm la Vf. Lăcăuți, 96 cm la Vf. Călimani, 59 cm la Bucin, 73 cm la Vf. Ceahlău-Toaca, 32 cm la Iezer - Munții Rodnei;

Carpații Occidentali: 40 cm la Semenic, 38 cm la Stâna de Vale, 34 cm la Vlădeasa cota 1400 m, 22 cm la Vf. Vlădeasa, 16 cm la Băișoara.

**Evoluţia vremii în intervalul 28.03.2019, ora 20:00 – 29.03.2019, ora 20:00**

Vremea se va încălzi ușor, însă se va menține ușor mai rece decât normalul perioadei. Cerul va fi variabil, cu înnorări temporare în Carpații Orientali, unde pe arii restrânse în cursul nopții se vor semnala ninsori slabe. Vântul va sufla slab și moderat, cu intensificări locale din sector nordic, ce temporar vor depăși 60-70 km/h în zonele de creastă din Carpații Meridionali și Orientali, spulberând zăpada.

Peste 1800 m: temperaturi minime: -12...-6 gr.C; temperaturi maxime: -7...0 gr.C;

Sub 1800 m: temperaturi minime: -7...-3 gr.C; temperaturi maxime: -3...4 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La peste 1800 m, la suprafață întâlnim un strat de până la 10 cm de zăpadă căzută zilele trecute, depusă peste stratul vechi, care este în general stabilizat și înghețat în partea superioară. Riscul cel mai important îl constituie supraîncărcările mari pe pantele suficient de înclinate și mai ales în zonele cu depozite însemnate de zăpadă. Izolat, după-amiaza, pe fondul insolației, pot fi și curgeri și avalanșe spontane de mici dimensiuni, prin alunecarea stratului nou depus peste cel vechi.

Sub 1800 m stratul de zăpadă este compactat și stabil, zăpada depusă recent s-a tasat și are în general o coeziune bună cu straturile mai vechi. Declanșarea avalanșelor va fi posibilă la supraîncărcări mari, mai ales pe văi unde se gasesc depozite însemnate de zăpadă. După-amiaza, sub acțiunea temperaturilor maxime pozitive și a insolației, se pot produce spontan curgeri sau avalanșe de mici dimensiuni prin alunecarea stratului nou depus peste cel vechi.

**Stabilitatea şi evoluţia stratului de zăpadă în masivul Bucegi: risc moderat**

La peste 1800 m, la suprafață se găsește un strat de până la 10 cm de zăpadă recentă depus peste stratul vechi. Acesta, în profunzime, este consolidat și în general stabilizat. Pe pantele suficient de înclinate se pot declanșa avalanșe mai ales la supraîncărcări mari, dar izolat pot fi și curgeri și avalanșe spontane de mici dimensiuni, prin alunecarea stratului nou depus peste cel vechi.

Sub 1800 m, la suprafață întâlnim de asemenea un strat de câțiva centimetri de zăpadă proaspătă depus peste stratul vechi compactat. Declanșarea avalanșelor va fi posibilă la altitudini de peste 1600 m, la supraîncărcări mari, în zonele cu depozite însemnate de zăpadă. Izolat, sub acțiunea insolației, se pot produce spontan curgeri sau avalanșe de mici dimensiuni prin alunecarea stratului nou depus peste cel vechi.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc moderat**

La peste 1800 m stratul de zăpadă este în general stabilizat, iar riscul producerii de avalanșe există doar la supraîncărcări mari, pe pante foarte înclinate. În aceste condiții, straturi cu o coeziune slabă cu straturile vecine se pot desprinde, riscul fiind crescut în zone cu depozite mari de zăpadă.

Sub 1800 m stratul este în general compactat și puternic umezit, dar va îngheța în partea superioară în cursul nopții și dimineții pe fondul temperaturilor negative. Declanșarea avalanșelor va fi posibilă doar izolat pe pantele cu înclinare mare și la supraîncărcări mari. Izolat, sub acțiunea insolației și pe fondul temperaturilor diurne ușor pozitive, se pot produce spontan curgeri sau avalanșe de mici dimensiuni.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Stratul de zăpadă este puternic umezit, iar răcirea vremii a crescut gradul de compactare a stratului prin înghețarea lui în partea superioară. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate, în rest va fi un risc scăzut. Izolat, sub acțiunea insolației și pe fondul temperaturilor diurne ușor pozitive de la altitudini intermediare, se pot produce spontan curgeri sau avalanșe de mici dimensiuni.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La peste 1800 m stratul de zăpadă de la suprafață, format din zăpadă căzută zilele trecute, s-a tasat și compactat ușor, iar sub acesta se regăsesc numeroase cruste de gheață. În profunzime stratul este în general stabilizat. Pe văi cu panta mare, unde s-au acumulat depozite însemnate de zăpadă, se pot declanșa avalanșe mai ales la supraîncărcări mari, dar izolat pot fi și curgeri și avalanșe spontane de mici dimensiuni, prin alunecarea stratului nou depus peste cel vechi.

Sub 1800 m, la suprafață întâlnim un strat de câțiva centimetri de zăpadă proaspătă depus peste stratul vechi compactat, umezit și înghețat în partea superioară ca urmare a scăderii temperaturilor. Declanșarea avalanșelor va fi posibilă în special pe pantele cu înclinare mare și la supraîncărcări mari. Izolat, la altitudini de peste 1600 m, sub acțiunea insolației, se pot produce spontan curgeri sau avalanșe de mici dimensiuni prin alunecarea stratului nou depus peste cel vechi.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC REDUS (1)** |
| **BUCEGI** | **RISC MODERAT (2)** | **RISC REDUS (1)** |
| **ȚARCU – GODEANU** | **RISC MODERAT (2)** | **RISC REDUS (1)** |
| **PARÂNG - ȘUREANU** | **RISC MODERAT (2)** | **RISC REDUS (1)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC REDUS (1)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC REDUS (1)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Buzău** informează că la data de 28.03.2019 la stația automată de monitorizare a calității aerului BZ-1 din municipiul Buzău s-a depășit pragul de alertă de 240 µg/mc pentru indicatorul O3 (ozon) la orele 14:00 și 15:00, înregistrându-se valori de 383,43 µg/mc și 246,41 µg/mc. Depășirile au fost cauzate de lucrările de acoperire cu un material pe bază de solvenți chimici a planșeului unei clădiri din imediata apropiere a stației BZ-1. După sesizarea primei depășiri a pragului de alertă au fost înștiințate persoanele care executau lucrarea, luându-se măsura suspendării acesteia până a doua zi. La ora 16:00 valoarea înregistrată scăzuse sub pragul de alertă, fiind de 73,28 µg/mc. A.P.M. Buzău a înștiințat oficial printr-o adresă operatorul economic care desfășura lucrarea despre situație, urmând să monitorizeze atent activitatea în zilele următoare pentru a evita repetarea fenomenului.

**2. În domeniul solului şi vegetaţiei**

**Garda Forestieră Cluj** informează despre producerea la data de 28.03.2019, în jurul orei 11:30, a unui incendiu de litieră în zona orașului Baia de Arieș, pe raza Ocolului Silvic Valea Arieșului, jud. Alba, cauza-foc deschis propagat din pășunile învecinate cu fondul forestier, suprafața afectată-1,5 ha. Personalul silvic intervine pentru stingere, se va reveni cu informații.

**Garda Forestieră Râmnicu Vâlcea** informează despre producerea la data de 27.03.2019, în jurul orei 12:00, a unui incendiu de litieră în zona satului Tătaru, comuna Butoiești, pe raza Ocolului Silvic Strehaia, jud. Mehedinți, cauza-foc deschis propagat de pe terenurile agricole învecinate cu fondul forestier. Acesta a afectat o suprafață de 0,4 ha și a fost stins în aceeași zi, la ora 14:00, de către personalul silvic, pompierii militari și cetățeni.

**Garda Forestieră Alba** informează despre producerea la data de 23.03.2019, în jurul orei 14:30, a unui incendiu de litieră în zona comunei Vidra, pe raza Ocolului Silvic Abrud, jud. Alba. Acesta a afectat o suprafață de 3 ha și a fost stins în aceeași zi, la ora 18:00, de către personalul silvic, pompierii militari, polițiști și cetățeni. A fost afectat un volum de masă lemnoasă de cca 14 m3,paguba fiind estimată la aproximativ 1300 de lei.

**Garda Forestieră Timișoara** informează despre producerea la data de 27.03.2019, în jurul orei 18:00, a unui incendiu de litieră în zona comunei Șopotu Nou, pe raza Ocolului Silvic Sasca Montană, jud. Caraș-Severin, cauza-foc deschis propagat de pe terenurile agricole și pășunile învecinate cu fondul forestier. Acesta a afectat o suprafață de 15 ha și a fost stins în data de 28.03.2019, la ora 01:00, de către personalul silvic și pompierii militari.

**I.G.S.U.** informează telefonic că la data de 28.03.2019 s-a produs un incendiu de vegetație în Parcul Național Cheile Nerei –Beușnița (rezervația Ducin), în zona localității Moceriș, jud. Caraș-Severin. Sunt afectate cca 20 ha de pășune împădurită. Echipajele I.S.U. Caraș-Severin intervin pentru stingere. Se va reveni cu informații.

**G.N.M.-C.J. Bacău** informează telefonic că în data de 28.03.2019 s-a produs o deversare de produs petrolier și apă sărată care a afectat 300 metri liniari dintr-un torent cu scurgere nepermanentă și 100 mp de sol din incinta stației de injecție 21 Runcu aparținând O.M.V Petrom în zona municipiului Moinești. Personalul O.M.V Petrom a intervenit pentru stoparea deversării. Nu se cunosc cauzele producerii poluării, investigațiile continuă. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.